Tartalomjegyzék

1. Bevezetés

2. Háttérinformáció az IMI-ről

3. A kísérleti projekt hatóköre – Az IMI által támogatott jogi rendelkezések

4. A kísérleti projekt előkészítése és elindítása

5. Az illetékes hatóságok

6. Az IMI használata a kísérleti projekt során

7. A tagállamok visszajelzése

8. Adatvédelem

9. Fordítási funkciók

10. Következtetés





1.Bevezetés

Ez a jelentés a belső piaci információs rendszernek (IMI) a 2000/31/EK európai parlamenti és tanácsi irányelv (az elektronikus kereskedelemről szóló irányelv) 3. cikke szerinti igazgatási együttműködés támogatása céljára való felhasználására irányuló kísérleti projekt eredményét ismerteti. A jelentés az 1024/2012/EU európai parlamenti és tanácsi rendelet (az IMI-rendelet) 4. cikkének (2) bekezdésén alapul. E cikk értelmében a Bizottság a kísérleti projekt eredményeinek értékelését – ideértve az adatvédelmi kérdéseket és a hatékony fordítási funkciókat – benyújtja az Európai Parlamentnek és a Tanácsnak. E jelentés célja ebből kifolyólag az IMI-nek a nemzeti hatóságok és a Bizottság közötti információcsere technikai megvalósítására való felhasználására irányuló kísérleti projekt eredményének értékelése. A jelentés törekszik arra, hogy ezt az értékelést az elektronikus kereskedelemről szóló irányelv 3. cikkében megállapított igazgatási együttműködési mechanizmus részeként végezze el. A jelentés nem értékeli az abban a cikkben megállapítottak szerinti igazgatási együttműködési rendszer átfogó működését, amely az elektronikus kereskedelemről szóló irányelvről készített értékelő jelentés összefüggésében végzett külön értékelés tárgyát képezte. Ez a jelentés hasonlóképpen nem vonatkozik a digitális szolgáltatásokról szóló jogszabály összefüggésében javasolt, a közvetítőkre alkalmazandó különleges igazgatási együttműködési mechanizmusra, amely az elfogadása után kifejezetten ezen, a közvetítői szolgáltatások belső piacon történő nyújtására vonatkozó harmonizált szabályok végrehajtására lesz alkalmazandó.

2.Háttér-információk az IMI-ről

A belső piaci információs rendszert (IMI) az IMI-rendelet hozta létre és a Bizottság fejlesztette ki a tagállamokkal folytatott szoros együttműködésben (a rendszert az EGT-országok is használják: Norvégia, Izland és Liechtenstein). Olyan informatikai eszköz, amely biztonságos, többnyelvű és rugalmas. Ezenkívül felhasználóbarát és megfelel az adatvédelmi szabályoknak. Továbbá számos olyan belső piaci kezdeményezéshez, amely igazgatási együttműködési rendszert igényel, alapvetően az IMI-t választják. Az IMI segítségével a hatóságok több, az egységes piaccal kapcsolatos szakpolitikai területen is könnyebben tudnak eleget tenni a határokon átívelő igazgatási együttműködés tekintetében rájuk háruló kötelezettségeknek, és az IMI jelenleg 17 szakpolitikai területen nyújt támogatást igazgatási együttműködési eljárások lebonyolításához. 2021. januárban több mint 12 000 egymással együttműködő közigazgatási szerv volt bejegyezve a rendszerbe. Az IMI kismértékű fejlesztéssel vagy akár anélkül is kiterjeszthető további szakpolitikai területekre, hogy azokon is támogatni tudja az információcserét. Nagy szerepe van abban, hogy sikerült korszerűsíteni a határokon átívelő igazgatási együttműködést, és elérni, hogy az egységes piac a gyakorlatban is működjön. Jóllehet az IMI végfelhasználói a nemzeti közigazgatási hatóságok, a szorosabb együttműködés végső soron a vállalkozások és a polgárok javát szolgálja.

Az IMI-t az összes hivatalos uniós nyelven használni lehet: az egységesített tartalmak, kérdések, válaszok, üzenetek és űrlapmezők ugyanis előre le vannak fordítva. Ezenfelül a szabadon kitölthető szövegmezőknél (ahová a felhasználók közvetlenül vihetnek be szöveget ahelyett, hogy meghatározott számú lehetőség közül választanának) az IMI gépi fordítást biztosít a felhasználók számára. A rendszer rugalmas és azt bármilyen nemzeti közigazgatási rendszer alkalmazni tudja: akár központosított, akár teljesen decentralizált, akár a kettő közötti átmenetet képviselő rendszerről van szó. Az információk IMI-n keresztüli cseréje teljesen biztonságos és az adatvédelemre vonatkozó valamennyi szabálynak eleget tesz. Továbbá minden felhasználónak lehetősége van arra, hogy képzés és támogatás céljából a nemzeti IMI-koordinátorok meglévő hálózatát igénybe vegye. A rendszer használata nem jár informatikai költségekkel a tagállamok és az EGT-országok számára. Az IMI valamennyi kísérleti projektjét, ideértve az elektronikus kereskedelemre irányuló kísérleti projektet is, értékelésnek vetik alá.